### | | | | --- | --- | | | | | --- | | **Byråd** 30. april 2019 Sagsnr. 710-2018-8448 Dok.nr. 710-2019-87772 Sagsbehandler DPASGE | | 60.                 Principper for styrket samarbejde mellem familier og Børn og Familie - Åbent

###

|  |  |
| --- | --- |
| Tidl. politisk behandling | BS-U, 07.02.19, pkt. 12 |
| Forventet sagsgang | BS-U, ØK, BY |
| Lovgrundlag | Lov om Social Service, Forvaltningsloven, Lov om retssikkerhed og administration på det sociale område |

###

**SAGENS INDHOLD**

Byrådet skal i denne sag tage stilling til forslag til
principper for styrket dialog og samarbejde mellem familier og Børn og Familie
efter endt høring. Alle med interesse for området har haft mulighed for at
indsende høringssvar. Der er indkommet høringssvar fra Favrskov Handicapråd.
Høringssvaret har ikke givet anledning til ændringer i forslaget til
principper.

Principperne gælder for samarbejdet mellem Børn og Familie
og de familier, som har kontakt med Børn og Familie. Principperne skal bl.a.
indgå i forordet for Favrskov Kommunes kvalitetsstandard inden for
servicelovens område for børn og unge, der behandles af Byrådet 30. april 2019.

Principperne er resultatet af det dialogforløb, som Børn og
Skole igangsatte på vegne af Byrådet i efteråret 2018 for at styrke dialogen og
samarbejdet med familier til børn, der modtager en indsats fra
Børnehandicaprådgivningen. Forløbet blev gennemført af Socialt Udviklingscenter
SUS. Dialogforløbet afdækkede, at flere forældre oplever følgende udfordringer:

·
Familierne beskriver, at det er svært at få hverdagen til at
hænge sammen, og for mange er det en ny og kaotisk situation at få et barn med
funktionsnedsættelse. Nogle føler ikke, at Børnehandicaprådgivningen har
indsigt i og forståelse for deres vanskelige situation.

·
Det skaber usikkerhed for familierne ikke at kunne gennemskue
hvilken hjælp, man kan få til sit barn. Sagsbehandlingstiden kan også være med
til at skabe frustration og følelse af magtesløshed. Forældrene oplever ikke,
at de i tide får råd og vejledning om, hvilke muligheder der er for støtte.

·
Familierne oplever, at de ikke informeres hyppigt nok om status
på deres sag.

·
I sagerne kan der være mange samarbejdspartnere. Det er et pres
for forældrene at have oplevelsen af at skulle fungere som tovholder imellem de
forskellige fagpersoner samtidig med, at de skal håndtere en udfordrende hverdag.

·
Forældrene kan ikke altid se, at beslutninger træffes ud fra en
individuel vurdering af deres barns funktionsniveau og familiens behov for
støtte.

Det skal i forlængelse heraf bemærkes, at forældre, som er i
kontakt med Favrskov Kommunes Børnehandicaprådgivning, ikke er alene om at
opleve disse udfordringer. I både dansk og international forskningslitteratur
er der dokumentation for, at forældre til børn med funktionsnedsættelse
generelt oplever vanskeligheder i samarbejdet med den kommunale sektor, og at
dette er en væsentlig faktor til stress og mistrivsel i familierne.

Med baggrund i dialogforløbet og høringen foreslår Børn og
Skole følgende principper for en styrket dialog og et bedre samarbejde mellem
familier og Børn og Familie:

1.     Familier
og medarbejdere opfatter hinanden som samarbejdspartnere med gensidig respekt
og tillid til, at begge parter gør deres bedste for at hjælpe hinanden.

2.     Socialrådgiveren
er ansvarlig for, at der er klare aftaler for den løbende dialog. Kontakten
skal være regelmæssig og personlig. Det skal være tydeligt, hvornår der kan
forventes svar eller orientering om status på igangværende sager.

3.     Rådgivning
og indsatser tager udgangspunkt i nødvendige oplysninger om det enkelte barn,
familien og deres behov samt i de muligheder, der er for hjælp. Det betyder, at
socialrådgiveren er ansvarlig for at indhente den nødvendige viden i tæt dialog
med familien og løbende yde råd og vejledning om muligheder for hjælp.

4.     Tæt samarbejde
og videndeling mellem fagpersoner skal understøtte, at familierne oplever
sammenhæng i barnets forløb.

5.     Hjælp
iværksættes så hurtigt som muligt. Afgørelser og sagsbehandling skal være
gennemsigtig for forældrene, og sammenhængen til relevant lovgivning og barnets
og familiens behov skal være tydelig.

Favrskov Handicapråd kvitterer i deres høringssvar for
principperne og anfører, at det er meget positivt, at der er kommet fokus på
vigtigheden af et godt samarbejde mellem familierne og Børn og Familie, samt at
principperne er et godt grundlag for samarbejdet. Høringssvaret er vedlagt som
bilag til sagen.

**VURDERING**

Børn og Skole vurderer, at det indkomne høringssvar fra
Favrskov Handicapråd ikke giver anledning til ændringer i forslaget.

Børn og Skole vurderer, at der med dialogforløbet er
identificeret en række relevante udfordringer og forbedringspotentialer i
dialogen og samarbejdet med familierne. Ligeledes vurderes, at principperne
overordnet imødekommer de ønsker og forslag til styrket dialog og samarbejde,
som forældrene har fremført.

Børn og Skole vurderer også, at principperne er
grundlæggende for god sagsbehandlingspraksis, og at Børnehandicaprådgivningen
allerede nu tilstræber at arbejde efter principperne. Samtidig anerkendes, at
nogle forældre har en anden oplevelse. Det betyder, at der er behov for at
udvikle og styrke praksis for god sagsbehandling i [adresse].

Et af behovene er at styrke kommunikationen med forældrene i
den enkelte sag. Det er søgt indarbejdet i forslaget til de to første
principper. Disse principper kan omsættes i tiltag, som umiddelbart kan
iværksættes. Fx gennem en mere opsøgende og personlig kontakt til forældrene om
deres barns sag og via klare aftaler i forhold til den løbende dialog. Børn og
Skole har i den forbindelse gennemført et kompetenceløft i 2018 blandt
medarbejderne i Børnehandicaprådgivningen og Familierådgivningen, som handler
om styrket borgerkontakt. Medarbejderne er blevet trænet i imødekommende og
direkte dialog, og Børn og Skole forventer, at det vil fremme forældrenes oplevelse
af respekt, lydhørhed og en fair proces.

Ud over dialogforløbet, har Byrådet også igangsat et
analyse- og læringsforløb, som Børn og Skole gennemfører sammen med
Ankestyrelsen i 2019. Formålet med analyse- og læringsforløbet er at øge
kvaliteten i sagsbehandlingen med færre omgjorte eller hjemviste afgørelser fra
Ankestyrelsen til følge.

Børn og Skole vurderer, at principperne sammen med
Ankestyrelsens analyse- og læringsforløb vil være med til at styrke
sagsbehandlingen samt kommunikationen og samarbejdet med familierne. En stor
del af forløbet med Ankestyrelsen består netop af kompetenceudvikling og
sparring i forhold til udvikling af en forbedret sagsbehandlingspraksis,
forbedret kommunikation og evt. nye understøttende sagsbehandlingsredskaber.
Ankestyrelsen vil også fremkomme med anbefalinger til styrket kvalitet i
sagsbehandlingen.

Børn og Skoles vurdering af behov for yderligere tiltag for
at udmønte de af principperne, der vedrører sagsbehandlingspraksis, vil afvente
Ankestyrelsens anbefalinger. Børn og Skole vil i forlængelse af analyse- og
læringsforløbet derefter fremsende en sag til politisk behandling på mødet 9.
maj 2019 med forslag til nye tiltag, som kan styrke sagsbehandlingen og samarbejdet
mellem familierne og Børn og Familie

**ØKONOMI**

Behandlingen af denne sag har i sig selv ingen økonomiske
konsekvenser. I det omfang udmøntningen af principperne og Ankestyrelsens
anbefalinger får økonomiske konsekvenser, der ikke kan holdes inden for Børn og
Families eksisterende budgetter, vil forslag til ændringer indgå i
budgetprocessen for de kommende år. Dette er i overensstemmelse med den
politiske aftale i Budget 2019-2022 om undersøgelse af Børnehandicapområdet og
politisk behandling af analysen i andet kvartal 2019 med henblik på, at
eventuelle nye tiltag i sagsbehandlingen kan indgå i arbejdet med Budget
2020-2023.

**INDDRAGELSE**

Der har været inddragelse af forældre med børn, der
modtager en indsats i [adresse], samt andre med interesse i
området.

Følgende aktiviteter er gennemført i efteråret 2018:

·
To fokusgruppeinterviews med et udsnit af forældre, som har et
barn med funktionsnedsættelse, og som aktuelt modtager en indsats fra
Børnehandicaprådgivningen.

·
Et fokusgruppeinterview med alle sagsbehandlere fra
Børnehandicaprådgivningen i Børn og Familie.

·
Et interview med en repræsentant for Favrskov Handicapråd.

·
Et åbent dialogmøde, hvor ca. 100 forældre, borgerrådgivere,
byrådspolitikere og andre interesserede deltog. Opsamlingen og analysen af
fokusgruppeinterviewene blev formidlet og drøftet på dialogmødet.
Gruppedrøftelser på mødet ledte til forslag til anbefalinger for kommunikation
og samarbejde. Alle anbefalingerne er skrevet ind i et notat, der er vedlagt
som bilag. Mange af anbefalingerne beskriver konkrete initiativer, som kan
styrke dialogen og samarbejdet.

Interviews og dialogmøde blev gennemført af Socialt
Udviklingscenter SUS. Efter dialogmødet gennemførte Børn og Skole en workshop
med forældre, der deltog i fokusgruppeinterviewene. Her blev anbefalingerne fra
dialogmødet drøftet og tematiseret i forhold til, hvad forældrene mener, at
principperne skal indeholde og omhandle for at kunne sætte retning for en
styrket dialog og samarbejde mellem familier og Børn og Familie. Alle tilmeldte
til dialogmødet 10. oktober 2018 har fået tilsendt mail med oplysninger om
muligheden for at indgive høringssvar.

De forældre, der deltog i interviewene, vil også blive
inviteret til at deltage i en følgegruppe, der indkaldes en gang årligt til at
drøfte, hvordan principperne til styrket dialog og samarbejde er blevet omsat i
praksis. [adresse] Handicapråd vil også blive inviteret til møderne.

**INDSTILLING**

Direktøren for Børn og Skole indstiller til Byrådet:

1.
At principperne for styrket dialog og
samarbejde mellem familier og Børn og Familie godkendes.

**BESLUTNING**

***Børne- og Skoleudvalget, 4. april 2019:***

Fraværende:Ingen

Indstilles godkendt.

***Økonomiudvalget, 23. april 2019:***

Fraværende:Ingen

Indstilles godkendt.

**Bilag**

|  |  |
| --- | --- |
| Høringssvar fra Favrskov Handicapråd vedr. principper for styrket dialog og samarbejde mellem familier og Børn og Familie | 710-2019-40975 |
| Anbefalinger fra dialogmøde 10. oktober 2018 til styrket dialog og samarbejde mellem familier og Børn og Familie | 710-2019-7792 |